Žemaičių Naumiesčio gimnazija

Šilutės rajono Žemaičių Naumiesčio gimnazija – dieninė, savarankiško mokymosi bendrojo lavinimo mokykla Žemaičių Naumiestyje (Šilutės raj.), S. Dariaus ir S. Girėno g. 17, vykdanti pradinio, pagrindinio, vidurinio ir papildomo ugdymo programas lietuvių kalba. Įstaigos kodas 190696786. Steigėjas Šilutės rajono savivaldybės taryba.

Filialas:
 Žemaičių Naumiesčio gimnazijos Degučių skyrius (nuo 2012 m.)

Istorija 

Mokykla įkurta 1921 m. liepos 1 d., joje buvo tik keturios klasės. Jos reikėjo taip pat Vainutui ir Kvėdarnai, nes dėl neturto į toli esančias mokyklas daugelis valstiečių negalėjo pasiųsti savo vaikų. Iniciatoriai buvo Dominykas Markvaldas, J. Diglis, J. Idzelis, pasižadėję paaukoti mokyklai po 200 ir daugiau auksinų. Mokykla įkurta Dominyko Markvaldo name. Nuo 1922 m. mokyklos išlaikymu rūpinosi LR švietimo ministerija. 1923 m. mokyklą baigė pirmoji laida. 1929 m. LR ministrų kabinetui nusprendus, mokykla uždaryta, bet 1939 m. atkurta šešių klasių progimnazija. 1949 m. pertvarkyta į vidurinę vienuolikos klasių mokyklą. 1952 m. išleista pirmoji abiturientų laida. 1970 m. mokykla persikėlė į naujus namus Dariaus ir Girėno gatvėje. 1973 m. mokyklai suteiktas Mykolo Junčo-Kučinsko (1893–1973) vardas. Taip ji vadinosi iki 1990 m. kovo mėn. Nuo 1986 m. vidurinė mokykla su 12 klasių.

1991 m. pašventinta mokyklos vėliava. Nuo 1993 m. geriausiai baigę mokyklą abiturientai yra apdovanojami Baltučių šeimos premija. 1994 m. sausio 1 d. prie vidurinės mokyklos prijungtas vaikų darželis. 1994 m. rugsėjo 1 d. sujungus darželį ir pradines klases, įkurta darželis-mokykla. Vidurinėje mokykloje liko tik 5-12 klasės. 2000 m. rugsėjo 1 d. pradėtas vykdyti profilinis mokymas. 2002 m. pavasarį mokykla išleido 51-ąją abiturientų laidą, o kartu ir pirmąją laidą, parengtą pagal profiliuoto mokymo metodiką. 2005 m. Šilutės rajono savivaldybės taryba priėmė sprendimą nuo 2008 m. mokyklą reorganizuoti į Žemaičių Naumiesčio gimnaziją.

2005 m. pradėta mokyklos pastato renovacija. 2006 m. rugsėjo 1 d. biologijos, fizikos, geografijos, anglų ir vokiečių k. kabinetai išsikėlė į renovuotas, laikinam naudojimui perimtas patalpas. 2008 m. gruodžio 24 d. LR švietimo ir mokslo ministro įsakymu akredituota vidurinio ugdymo programa. 2009 m. balandžio 30 d. Šilutės raj. savivaldybės tarybos sprendimu mokykla tapo Žemaičių Naumiesčio gimnazija. Nuo 2009 m. rugsėjo 1 d. Šilutės r. savivaldybės tarybos sprendimu gimnazija turėjo Šylių pradinio ugdymo skyrių. 2012 m. rugsėjo 1 d. reorganizavus Degučių pagrindinę mokyklą, įsteigtas gimnazijos Degučių skyrius. Šylių skyrius perduotas Žemaičių Naumiesčio mokyklai-darželiui. 2016 m. prijungta Gardamo pagrindinė mokykla.

Direktoriai 
Per 100 mokyklos gyvavimo metų mokykloje dirbo 25 direktoriai.
 1942–1943 m. Jurgis Gūžys
 1959–1966 m. Jonas Kleišmanas
 1998 m. Juozas Sauspreškis
 Stanislovas Algimantas Zybartas
 Liudvikas Genys
 Inga Kirkickienė

Žymūs mokytojai 
 Aleksandras Lysovas, literatūros tyrinėtojas, poetas, humanitarinių mokslų daktaras.

Žymūs mokiniai 
 Sigitas Dobilinskas, politinis ir visuomenės veikėjas

Nuorodos 
 Mokyklos svetainė

Žemaičių Naumiestis
Lietuvos gimnazijos
Šilutės rajono savivaldybės mokyklos